FOZAS SICCAS

Curren sos caddos de sa mente,
bisende alapinnas de consolu,
in cussorzas siccas de asseliu.

Umbras de fadijia ingroghida
han luadu ojos de isettu.

Ancas de nues incripidas
sun ballende sa sorte,
in taulados marzidos de chelu.

Peraulas bestidas de piantu
 	sun sillabende sas dies
in calendarios de ammentu.

Bisos mascherados de afficu
si perden in su carrasegare ‘e sa vida….

Ma mi riet ancora  s’ispera.

E  ammasetende dolos arcanos
ando chirchende majas de ‘eranu,
pro li furare briones de assentu.

Ma arvures già ispozadas
m’han arribadu fozas siccas.

Gai, imbreaga de vanu isettu,
imboligada in fressadas de attunzu,
nd’istudo s’ultima lughe ‘e sa die.